
Fanny Duckert
Øyvind Kvalnes

Flørt!

Om blikk, berøring
og øyeblikkets kjemi

Innledning

Jeg står i kassakø på supermarkedet. I køen ved siden av står en utrolig kjekk mann. Jeg merker at blikket mitt blir hengende ved ham. Så løfter han plutselig blikket – og det treffer mitt. Han holder blikkontakten litt, undersøkende, før ansiktet hans sprekker opp i et smil. Jeg smiler tilbake inntil det plutselig blir min tur til å legge varene opp på båndet. Når jeg er ferdig har han gått, men effekten av hans varme og anerkjennende smil blir med meg som en indre glød resten av dagen.

Flørt er fantastisk! En god flørt er livgivende og øker livsgleden. Gleden som anerkjennende blikk og smil rettet direkte mot oss utløser, blir sittende lenge i kroppen. Det er morsomt og spennende å flørte, og vi burde alle flørte mer!

Med denne boken ønsker vi å gjøre et dypdykk i flørtens vesen. Flørten er et forsiktig, utprøvende kjærtegn. Den kan være en invitasjon til mer kontakt, som blir fulgt opp, eller ikke. Gjennom et blikk, en berøring, et smil eller et kompliment søker vi kontakt med den andre. Det underliggende budskapet er: Jeg ser deg – og jeg liker det jeg ser! Uavhengig av utfallet er flørten i seg selv et gyllent øyeblikk, en kriblende opplevelse som kjennes i hele kroppen. Flørten er en umiddelbar kontakt i øyeblikket, en glede der og da.

Vi som har skrevet denne boken møttes første gang i et radioprogram, hvor vi begge var invitert for å diskutere begrepet intimitet. Vi fant raskt tonen og ble enige om å ta en kopp kaffe sammen etterpå. Over kaffen oppdaget vi at vi hadde en felles pasjon for flørt, og at vi med vår bakgrunn som henholdsvis psykolog og filosof kunne supplere hverandre, både på et faglig og personlig plan.

Fanny er psykolog og har lang erfaring med å hjelpe folk som strever med relasjoner. Hennes faglige interesse for flørt ble vekket da hun jobbet som terapeut på en rusklinikk. De fleste klientene var enslige menn som hadde en drøm om å finne kjærligheten og å få et bedre liv. Problemet var bare at alle deres sosiale ferdigheter utfoldet seg mens de var beruset. I edru tilstand var de hjelpeløst usikre på hvordan de skulle kommunisere med kvinner og etablere nære relasjoner.

En dag slo det henne: Hvorfor ikke etablere et flørte- og sjekkekurs, så de kunne øve seg på å formidle seg selv på en positiv måte, i edru tilstand? Sammen med kollega Sissel Gran startet hun det første flørtekurset. Dette ble raskt populært, og siden har flørten vært en del av Fannys terapeutiske verktøykasse.

I tillegg elsker Fanny flørten for flørtens skyld. Hun mener at det nesten aldri er galt å flørte. Et blikk, et smil eller en lett berøring gir glede og spenning i hverdagen og gjør møter med andre til små, gledesfylte opplevelser.

Øyvind er filosof og en begeistret flørter som lenge har vært nysgjerrig på hva som egentlig foregår i flørtesamspillet.

Hans flørteinteresse bygger på det sokratiske mottoet: Kjenn deg selv! I vår tid tolkes dette gjerne i individuell retning: Vi tror at vi må oppsøke øde og uforstyrrete steder, hvor vi kan skue innover for å oppdage oss selv. Men Sokrates ønsket først og fremst å formidle at vi er relasjonelle vesener. Å bli kjent med seg selv handler om å bli klar over sin plass i fellesskapet. Hva betyr jeg for andre, og hva betyr andre for meg?

Etter Sokrates har filosofene vært skuffende tause og avvisende til flørten. De har betraktet den som en aktivitet som binder oss til kroppen og det dyriske, og som dermed forstyrrer det de har satt aller høyest ved mennesket: den rene og ubesudlede fornuften.

For Øyvind har det vært deilig å finne en psykolog som har både den nødvendige kunnskapen og formidlingsevnen til å kunne protestere mot filosofenes nedvurdering av flørten. Øyvind mener nemlig at filosofene bør anerkjenne at flørt er en viktig inngang til selverkjennelse. Flørten bringer oss i nær kontakt med andre, og gjennom flørten kan vi få lærdom om hvordan vi gjensidig påvirker og trenger hverandre.

Bokens fundament

Vi startet med mange ubesvarte spørsmål om flørting: Hva skjer egentlig når vi flørter? Hvorfor treffer flørt oss så intenst? Hvorfor er det sånn at de beste flørterne ikke nødvendigvis lever opp til de tradisjonelle skjønnhetsidealene? Hvorfor er eldre folk så glødende opptatt av flørting? Hvordan holde flørteflammen levende i eget liv?

Vi har begge vært nysgjerrige på hvordan flørten utvikler seg gjennom livet. Vi har samlet inntrykk og utvekslet egne erfaringer, vi har observert og diskutert. Vi har gått gjennom forskning, sett filmer og lest populærlitteratur. Vi har intervjuet mennesker om hva de forbinder med flørt og bedt dem fortelle om sine beste flørteopplevelser. Målet har vært å samle kunnskap for å forstå hva flørt er og hvordan den utspiller seg.

Vi har gått inn i ulike dimensjoner ved flørten og undersøkt hvordan den utspiller seg på forskjellige arenaer i livet, som for eksempel på jobb og på reiser: Hva kjennetegner den gode flørten? På hvilke måter berører den oss? Hvordan skjer egentlig det flørtende samspillet? Hvordan fungerer attraktivitet? Hva preger flørten i ulike grupper og innen ulike seksuelle orienteringer?

Flørten har en dyp forankring i evolusjonspsykologien og er tett forbundet med grunnleggende biologiske behov, som forplantning og fysisk kontakt. Samtidig er flørten så mye mer. Den preges både av sosiale relasjoner, språk, fantasi og kultur. Vi har også sett på hvordan flørten utvikler seg i de ulike livsfasene våre, gjennom hele livet setter flørten en egen farge på tilværelsen.

Men flørten har også sine avgrunner og destruktive elementer: Når blir flørt skadelig eller farlig? Hvor går grensene? Hva må vi passe på? Flørten kan dessuten brukes til å utnytte andre: Hva kjennetegner den manipulerende og uærlige flørten?

Vi er alle født med en naturlig kapasitet til å flørte. Denne kapasiteten har vi med oss gjennom hele livet, fra vi er helt små til vi dør. Det er store forskjeller på hvor gode flørtere vi er fra naturens side, men ferdigheter som inngår i flørtingens kunst kan øves opp. Det går altså an å bli en dyktig flørter, uavhengig av hvilket utgangspunkt vi har.

Vi kan alle bli litt flinkere til å ta flørten inn i hverdagen. Boken er spekket med råd og tips til deg som har lyst til å få det til i praksis.


Hva dreier flørt seg egentlig om?

Hva er flørt?

Flørten er en dans med forsiktige trinn. Flørten er de første blikk. Flørten er å nærme seg i uskyldens sone.

Lars Saabye Christensen

Hvorfor flørter vi? Hva er flørtens formål? Enkelte av oss er rause flørtere, mens andre er mer reserverte og forsiktige. Hva preger den gode flørten?

En mann på tredje rad rekker opp hånden: Jeg vil gjerne dele en av mitt livs beste flørteopplevelser, sier han. Den var ikke med deg, kjære, fortsetter han og blunker til kvinnen ved siden av seg. Hun ser litt betuttet ut. Hva kommer nå? Vi andre er også spente. Han begynner å fortelle om en busstur i Oslo for ti år siden hvor han havnet ved siden av en fremmed kvinne. De begynte å snakke sammen, og en god stemning oppsto raskt. To smilende ansikter vendte seg mot hverandre der på bussetet, kjemien gnistret. Så var bussen framme på Majorstuen, hvor hun skulle av. Hun reiste seg, trolig for å forsvinne ut av denne mannens liv for alltid, selv om hun spøkte med at de nå kjentes ut som et par: Nå har jeg fått en ny kjæreste! Så spurte hun hvor gammel mannen var. Femti, svarte han. Det gjør ikke noe, man blir aldri for gammel for kjærligheten, sa hun. Det vet jeg, for i dag er min nittiårsdag!

Mannens beste flørteopplevelse var med en kvinne som var nesten dobbelt så gammel som ham! Fram til da hadde vi trodd at det lå forførelse og erotikk i luften og lurt på om dette var en historie om et forhold som glapp. Eller kanskje lå det en tragedie på lur siden han nå satt her med en helt annen kvinne? Den overraskende sluttreplikken sendte lettelse og latter gjennom forsamlingen.

Eksempelet viser hvilket mangfold det kan være i en flørt. Den trenger ikke bare dreie seg om erobring og sex, for når en nittiåring på bussen flørter med en femtiåring, er det nok ikke med ambisjoner om at de skal ende opp nakne sammen, eller bli kjærester. Men når flørten har oppstått og begge parter er aktive, foregår det et intimt samspill. Ørsmå detaljer i ordbruk og kroppsspråk gjør at det blir temperatur i utvekslingen. Her mobiliseres energi og overskudd. På sitt beste er flørten en vidunderlig styrkedrikk.

Når vi skal trekke grensene mellom flørting og beslektede kommunikasjonsformer, er det mange nyanser og tvilstilfeller. Vi kan alle ha en omgangstone som inneholder elementer av flørt i form av berøring, komplimenter, smil og anerkjennende blikk, og hvor formen er lekende, utprøvende og dynamisk. Forutsetter vi at det også må være potensiell erotisk interesse til stede for å kalle det flørt? Er det for eksempel flørting når to kollegaer har en spøkefull tone sammen, uten egentlig å være fysisk tiltrukket av hverandre? Vi tenker at flørting kan forekomme både med og uten erotisk ladning.

Eros var den greske guden for kjærlighet, eller mer presist for det lidenskapelige, fysiske begjæret. Brått og uanmeldt kunne han fylle folks hjerter med et intenst begjær. Dermed brakte han på samme tid både fryd og forvirring inn i livene deres. Eros var en glad og leken gud, men han kunne også være slem og more seg over å bringe kaos og uro inn i menneskenes tilværelse. Den som ble tungt rammet av ustyrlig lidenskap kunne miste fotfeste i sitt tidligere så stabile og velordnede liv, og sette alle menneskelige hensyn til side i møte med det Eros tilbød.

Eros kan fremdeles slå hardt ned i menneskelivet og skape dyp glede og vill fortvilelse. Dette gjelder også i flørten. Lidenskapen kan bli så intens at det går ut over etikken. Den som blir gal av begjær kan miste gangsynet og bli en dårlig og mislykket flørter. I avgrensningen av hva som er en god flørt, er det avgjørende å ha klart for seg hva som definitivt ikke hører med. Overtramp og seksualisert kamp må for eksempel ikke bagatelliseres som flørt. Flørt er ikke:

• Seksuell sjikanering eller aggressive invitasjoner til seksuelle handlinger.

• En garanti for at en annen vil bli kjæresten din, ha sex med deg eller etablere et varig forhold til deg.

Flørting er et avansert sosialt spill med store muligheter for gevinst. Forutsetningen for gjensidig glede er at vi holder oss til spillereglene og behandler hverandre med respekt. Vi kan ikke la Eros få dominere alene.

Målrettet og formålsløs flørt

På seniorsenteret er det en intens interesse for flørt, og de har invitert filosof Øyvind til å foredra om fenomenet. I diskusjonen etterpå sier en av kvinnene: Dette foredraget kommer seksti år for sent for meg, for da jeg fikk en kjæreste trengte jeg ikke lenger å flørte. Vi har holdt sammen siden, så behovet for å flørte har heller ikke kommet tilbake. Men flere rakte opp hendene for å protestere. En annen kvinne repliserte: Flørting handler ikke bare om å skaffe seg partner. Jeg prøver å få til en flørt minst en gang om dagen. Sist var på butikken med den unge mannen som satt i kassa. Han var med på leken. Vi lo og spøkte sammen. De minuttene var høydepunktet på dagen min. Flertallet i salen nikket. De kjente seg mer igjen i en slik definisjon av flørting.

Her har vi to ulike forståelser av hva flørting går ut på: Den «målrettede flørten» ses på som et verktøy for å skaffe seg en partner eller livsledsager. Flørteren fisker etter en å være sammen med, og når noen endelig har bitt på kroken kan man legge flørtingen på hylla. Den andre måten å se flørt på er som noe mer lekent, en «formålsløs flørt», noe man kaster seg inn i uten å ha en større plan med det.

Vi kan dessuten skille mellom flørting med og uten erotisk formål. Det finnes både målrettet erotisk flørting og målrettet ikke-erotisk flørting. I det siste tilfellet kan for eksempel målet være å få den andre med på et eller annet utenom sex og kjærlighet. Da bruker vi flørtingen som en måte å overvinne den andres motstand på. Du vil kanskje gå på kino, reise, flytte eller gjøre noe annet sammen med en person som ikke er helt innstilt på dette. Da kan flørten – i form av positiv og lekende overtalelse – være et middel til å få den andre til å gi etter. Flørten blir da et effektivt mentalt smøremiddel.

Den norske filosofen Peter Wessel Zapffe var opptatt av at mennesker trenger aktiviteter som er verdifulle i seg selv, uten at de skal lede frem til noe bestemt. Han trakk et skille mellom heteroteliske aktiviteter – det vi gjør for å oppnå noe annet – og autoteliske aktiviteter – det vi gjør fordi vi finner glede i aktivitetene i seg selv. For sin egen del var han en ivrig fjellklatrer. Han bega seg oppover fjellsidene fordi det kjentes dypt meningsfullt for ham å gjøre det, ikke fordi han ville bygge muskler eller utvikle smidighet. Zapffe mente at et menneskeliv som kun består av målrettet aktivitet er trist og fattig. Vi trenger også handlinger som er berikende i seg selv.

Dette skillet er også relevant når vi undersøker flørtens vesen. Flørt kan være et instrument for å oppnå et bestemt formål, men definitivt også et mål i seg selv:

Jeg kommer inn på det faste legesenteret vårt og spør etter mannen min, som har vært inne til en kontroll. De er vant til at jeg ofte følger ham inn på konsultasjonene med legen. «Arild, ja,» sier resepsjonisten med smil i stemmen. «Han er inne hos Sivertsen. De skulle vært ferdige for lenge siden, du kan bare gå inn!» På legekontoret sitter de to, ler og prater. Når vi går, småprater han med alle de ansatte på senteret. Han kan navnene deres og strør stadig små komplimenter rundt seg. Jeg observerer smilene det skaper og hvordan han får positiv oppmerksomhet. Arild selv har stor glede av sine småflørtende fremstøt og er åpenbart populær – selv om han ikke alltid er den enkleste pasienten å forholde seg til. Flørten til denne godt voksne mannen gjør at samspillene glir lettere, det viser seg for eksempel å være enkelt for legesekretæren å finne fleksible løsninger når videre oppfølging skal avtales.

Både med og uten et erotisk element vil flørten kunne være noe vi gjør for å oppnå positive effekter, for eksempel:

• Skape tiltrekning og positiv stemning.

•Få bekreftelse av egen attraktivitet.

•Skille oss ut og få positiv oppmerksomhet.

•Få den andre til å være med på noe som du selv ønsker deg.

Flørten kan være nyttig og instrumentell, noe vi mer eller mindre bevisst gjør for å oppnå noe annet. Men den kan også være meningsfull i selv og trenger ikke noen ytterligere begrunnelse ut over øyeblikkets sitrende glede, kort sagt: flørting for flørtingens skyld.

Etter vår mening er det noen viktige, felles elementer ved flørt og flørtens formål:

Flørten er en uforpliktende gave. Den som flørter vender seg mot en annen og formidler på ulike måter en positiv vurdering av den andre. Denne lille gaven kan den andre velge å gjengjelde, høflig ta imot uten å gjøre noe mer, eller rett og slett avvise. Flørten på sitt beste er alltid frivillig, uten krav om gjenytelser.

Flørten er et sosialt smøremiddel. Flørten kan løse opp spenninger og stivhet, både individuelt og i grupper. Dette gjelder både når folk kjenner hverandre fra før og når de møtes for første gang. Flørten kan dempe den første sjenansen, og den kan gjøre at folk slapper av og åpner opp for hverandre. Et smil, et lite kompliment eller en vennlig bemerkning kan være grep som bidrar til mer fortrolighet og utvider kontakten vi har med andre. Litt flørt gjør oss også mer positivt stemt overfor hverandre og gjør at små samhandlinger i butikken, på kafeen, i innsjekkingskøen på flyplassen eller på postkontoret blir hyggeligere og glir lettere.

Ikke alle opplever at flørting er noe for dem. De tenker at de ikke driver med det selv, og de liker heller ikke at andre «prøver seg» på dem. Folk som tenker slik forbinder ofte flørt med masete og pågående sjekkeforsøk. Men det er viktig å huske at:

Flørten er mye mer enn sjekking. I dyreverdenen er flørten uløselig forbundet med forplantning og sex. For oss mennesker er flørten noe langt mer. Erotikk og sensualitet er selvfølgelig viktig, men de er ikke de eneste aspektene i menneskelig flørting. Selv om flørten i de fleste tilfeller vil ha en erotisk undertone, vil intensiteten i denne variere sterkt, og ikke alltid være til stede. Flørten er i sitt vesen mangfoldig.

Flørting er lek og gøy. Flørten er en morsom aktivitet som gir oss pauser fra det alvoret som ellers ofte preger livet. Flørten formidler en glede over å være til. Flere av historiene vi har samlet gjenspeiler dette. Folk møtes tilfeldigvis på perrongen mens de venter på toget, eller dulter borti hverandre mens de står på brygga og ser fergen legge til. En spøkefull replikk blir inngangen til en kortere eller lengre flørt preget av lek og letthet, noe som gjør det hyggeligere å vente.

Flørten kan fungere som en styrkedrikk. Flørtende folk møter hverandre med smil og åpenhet. De utveksler blikk, lette berøringer og komplimenter. Dette skaper positiv energi.

En slurk eller to av denne drikken kan nesten gi magiske krefter. De som føler at de har lite energi kan kanskje få overskudd igjen gjennom flørten. Noen av oss er så heldige at vi har stor tilgang på folk å flørte med, andre strever mer. Kanskje vi i større grad skulle ta initiativ overfor folk som kunne trenge en liten dose flørt?

Slik mener vi at den gode flørten kan kjennetegnes:

• Den er anerkjennende og respektfull.

•Den er flyktig og koblet til situasjonen, her og nå.

•Den er en oppriktig og ærlig henvendelse i dette øyeblikket.

• Den er en gave som man gir uten krav om å få noe tilbake.

• Den er lekende, utprøvende, dynamisk.

Det ligger i denne forståelsen at flørten ikke er forulempende. Hvis den andre ikke vil være med på leken, så er det stopp. Da er det bare å bevege seg videre til nye flørtemuligheter.

